## Rješenje Agencije za zaštitu tržišnog natjecanja klasa: UP/I 430-01/12-02/001, urbroj: 580-09-1/43-2012-002 od 27. veljače 2012.

### NN 29/2012 (7.3.2012.), Rješenje Agencije za zaštitu tržišnog natjecanja klasa: UP/I 430-01/12-02/001, urbroj: 580-09-1/43-2012-002 od 27. veljače 2012.

AGENCIJA ZA ZAŠTITU TRŽIŠNOG NATJECANJA

734

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržanog u prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija, pokrenutom na temelju zahtjeva Grada Zagreba, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur, zamjenik predsjednice Vijeća, te članova Vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, sa 100. sjednice, održane 27. veljače 2012. donosi

RJEŠENJE

I. Odobrava se država potpora za audiovizualne djelatnosti sadržana u prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija, uz sljedeće uvjete:

1.1. Ukupan iznos državne potpore: 46.240.000,00 kuna,

1.2. Davatelj državne potpore: Grad Zagreb,

1.3. Trajanje državne potpore: od 1. ožujka 2012. do 31. prosinca 2014.,

1.4. Intenzitet potpore: do 50% opravdanih troškova proizvodnje programskog sadržaja,

1.5. Oblik državne potpore: subvencija,

1.6. Korisnici: Mali i srednji poduzetnici – nakladnici radija i/ili televizije sukladno članku 3.

Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija.

II. Utvrđuje se da državna potpora iz točke I. izreke, za korisnike iz točke 1.6., može iznositi najviše do 50% opravdanih troškova proizvodnje pojedinog programskog sadržaja, uključujući i ostale državne potpore odnosno potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini.

III. Utvrđuje se da se državna potpora iz točke I. izreke, ne može dodijeliti poduzetnicima u teškoćama.

IV. Grad Zagreb u obvezi je dostaviti Agenciji za zaštitu tržišnog natjecanja Izvješće o dodjeli državne potpore iz točke I. izreke.

Rok: najkasnije do 31. siječnja tekuće godine za proteklu godinu.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 8. veljače 2012., od Grada Zagreba, zahtjev za odobrenje prijedloga državne potpore u obliku subvencije namijenjene za poticanje audiovizualne djelatnosti sadržane u prijedlogu Odluke o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija (dalje: Odluka). U privitku navedenog zahtjeva dostavljen je Obrazac prijave državne potpore.

Odluka je dostavljena sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji propisuje da su tijela područne (regionalne) i lokalne samouprave koja dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju držane potpore, dužna dostaviti prijedlog državne potpore Agenciji na odobrenje.

Obrazac prijave državne potpore (dalje: Obrazac prijave) dostavljen je sukladno članku 2. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Uvidom u dostavljenu dokumentaciju utvrđeno je da su u Odluci predviđeni uvjeti, kriteriji i postupak subvencioniranja proizvodnje i emitiranja audiovizualnih ili radijskih programskih sadržaja od interesa za Grad Zagreb, u programima nakladnika televizije ili radija sa sjedištem na području Grada Zagreba. Člankom 1. Odluke propisuje se da je subvencija namijenjena za kulturu i poticanje audiovizualne djelatnosti, odnosno da se subvencija može dodijeliti ako se radi o kulturnom proizvodu u smislu vlastite proizvodnje lokalnog radio i/ili audiovizualnog programskog sadržaja visoke kvalitete koji istražuje teme iz kulture, kojim se ostvaruje pravo na informiranje i promiče pluralizam te osigurava raznolikost.

Sukladno članku 2. Odluke, cilj dodjele sredstava je proizvodnja i emitiranje kvalitetnih programskih sadržaja od interesa za Grad Zagreb, a namijenjena ja nakladnicima koji imaju koncesiju i sjedište na području Grada Zagreba. Sredstva za provedbu Odluke planirana su iz Proračuna Grada Zagreba u ukupnom iznosu od 46.240.000,00 kuna, u trajanju od 1. ožujka 2012. do 31. prosinca 2014. Za pojedino audiovizualno djelo moguće je odobriti do 50 % opravdanih troškova njegove proizvodnje, a pod opravdanim troškovima smatraju se troškovi za proizvodnju audiovizualnih djela. Također, u članku 7. Odluke, predviđeni su kriteriji za dodjelu potpore u obliku sustava bodovanja, pri čemu je za dobivanje potpore, potrebno ostvariti minimalan broj bodova.

U konkretnom slučaju, utvrđeno je da je predmetna Odluka izrađena na temelju odredbi iz rješenja Agencije, klase: UP/I 430-01/11-34/01, urbroja: 580-03-11-17-04 od 5. srpnja 2011., objavljenog u »Narodnim novinama« broj 88. od 27. srpnja 2011. Naime, navedenim rješenjem donesenim na temelju istovjetnog zahtjeva Grada Zagreba, odobrena je državna potpora za audiovizualne djelatnosti sadržana u Odluci o subvencioniranju proizvodnje i emitiranja audiovizualnih i/ili radijskih programskih sadržaja u programima nakladnika televizija ili radija za 2011.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine« – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o potpori kinematografskoj i ostaloj audiovizualnoj djelatnosti (»Narodne novine«, broj 46/08 i 144/11; dalje: Odluka o potpori audiovizualnoj djelatnosti), koja sadrži Priopćenje Komisije Vijeću, Europskom parlamentu, Gospodarskom i socijalnom odboru i Odboru regija o nekim pravnim aspektima u vezi s kinematografskim i ostalim audiovizualnim djelatnostima (»Službeni list Europske unije«, C43, od 16. veljače 2002. i »Službeni list Europske unije«, C134 od 16. lipnja 2007.) i Priopćenje Komisije o kriterijima ocjene držanih potpora sukladno Priopćenja o određenim pravnim aspektima u vezi s kinematografskom i ostalim audiovizualnim djelatnostima od 26. rujna 2001. (»Službeni list Europske unije«, C 31, od 7. veljače 2009.).

Agencija je izvršila uvid u Zakon o audiovizualnim djelatnostima (»Narodne novine«, broj 76/07 i 90/11) i Statut Grada Zagreba (Službeni glasnik Grada Zagreba 19/99, 19/01, 20/01 – pročišćeni tekst, 10/04, 18/05, 2/06, 18/06, 7/09, 16/09, 25/09 i 10/10).

3. OCJENA DRŽAVNE POTPORE IZ ODLUKE

Agencija je, polazeći od navedenih odredbi iz Odluke, utvrdila da je riječ o državnoj potpori iz članka 3. stavka 1. ZDP-a. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se sredstva za poticanje proizvodnje audiovizualnih djela, smatrala državnom potporom. Primjenom navedenih uvjeta na konkretan slučaj utvrđeno je da Odluka sadrži državnu potporu iz članka 3. stavka 1. ZDP-a, i to stoga što:

3.1. Predviđena subvencija predstavlja stvarni rashod za jedinicu lokalne samouprave odnosno za Proračun Grada Zagreba.

3.2. Subvencija se dodjeljuje na selektivnoj osnovni jer utječe na ravnotežu između korisnika potpora i njegove konkurencije, odnosno namijenjena je isključivo sektoru proizvodnje audiovizualnih djela.

3.3. Poduzetnici koji će koristiti predmetnu subvenciju ostvaruju ekonomsku prednost koju ne bi stekli tijekom svojeg redovnog poslovanja.

3.4. Prilikom dodjele subvencije, postoji mogućnost narušavanja tržišnog natjecanja i na ispunjenje međunarodno preuzetih obveza Republike Hrvatske koje proizlaze iz SSP-a.

Također, uvidom u navedenu dokumentaciju, utvrđeno je da Odluka predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

4. UTVRĐIVANJE ČINJENICA

Odluka i Obrazac prijave, isključivo su razmatrani u dijelovima koji se odnose na dodjelu državne potpore, na temelju čega je utvrđeno sljedeće:

4.1. Davatelj potpore: Grad Zagreb

4.2. Pravni temelj: Zakon o audiovizualnim djelatnostima i Statut Grada Zagreba.

4.3. Trajanje potpore: Od 1. ožujka 2012. do 31. prosinca 2014.

4.4. Izvor potpore i planirani iznos:

Izvor sredstva: Proračun Grada Zagreba – Pozicija 29-3233 Usluge promidžbe i informiranja, Ured gradonačelnika, Aktivnosti 09. Informiranje i odnosi s javnošću.

Ukupno planirana sredstva za dodjelu državne potpore iznose 46.240.000,00 kuna, a raspoređena su kao što slijedi za svaku godinu: iznos od 15.000.000,00 kuna za 2012., iznos od 15.338.000,00 za 2013. i iznos od 15.902.000,00 kuna za 2014.

4.5. Cilj i namjena potpore: Proizvodnja i emitiranje kvalitetnih programskih sadržaja od interesa za Grad Zagreb (informativnih, kulturnih, umjetničkih, stručnih, znanstvenih, kreativnih televizijskih formata i drugih) u programima nakladnika kojima se promiču gradske teme od osobitog interesa za građane Grada Zagreba, promiču interesi Grada Zagreba kao jedinice lokalne samouprave, ostvaruje pravo građana Grada Zagreba na javno informiranje, obrađuju teme o gospodarskim aktivnostima u Gradu Zagrebu i slično.

Potpora je namijenjena kulturi odnosno poticanju audiovizualne djelatnosti i može se dodijeliti samo ako se radi o kulturnom proizvodu u smislu vlastite proizvodnje lokalnog radio i/ili audiovizualnog programskog sadržaja visoke kvalitete koji istražuje teme iz kulture, kojim se ostvaruje pravo na informiranje i promiče pluralizam, te osigurava raznolikost.

4.6. Instrument, intenzitet i opravdani troškovi državne potpore:

Instrument potpore: Subvencija.

Intenzitet potpore: do 50% opravdanih troškova proizvodnje programskog sadržaja, kako je to navedeno u članku 5. Odluke.

Opravdani troškovi: Opravdani troškovi propisani su člankom 5. Odluke i odnose se na: troškove proizvodnje (snimanje montaža, intervjui i drugo); troškove zaposlenih (prema satima rada na programskog sadržaju) neposredno povezanih s izradom prijavljenog programskog sadržaja; opće troškove (administracije programskog sadržaja, financijske, računovodstvene usluge i drugo); ostale troškove djelovanja (materijal, gorivo i drugo) nastalih neposredno kao rezultat izrade programskog sadržaja koji ukupno ne smiju prelaziti 20% troškova proizvodnje i troškova zaposlenih.

4.7. Korisnici potpore: Svi nakladnici koji pripadaju kategoriji malih i srednjih poduzetnika i koji imaju koncesiju na području Grada Zagreba i registrirano sjedište u Gradu Zagrebu, kao što je to navedeno u članku 3. Odluke i 2.1.1. Obrasca prijave.

Sukladno članku 3. Odluke, korisnici potpora ne mogu biti sljedeći poduzetnici: u teškoćama sukladno točkama 9. do 11. Odluke o objavljivanju pravila o držanim potporama za sanaciju i restrukturiranje poduzetnika u teškoćama (»Narodne novine«, broj 20/07; dalje: Odluka o potporama za sanaciju i restrukturiranje), u stečaju ili likvidaciji, koji imaju nepodmirenih obveza prema Gradu Zagrebu i zaposlenicima i od kojih je zatražen povrat potpore ili se nalaze u postupku povrata potpore.

4.8. Sustav bodovanja: U članku 7. Odluke pod naslovom »Bodovanje«, propisani su kriteriji za dodjelu potpore za pojedini programski sadržaj koji se ocjenjuju na temelju bodova. Vrijednost jednog boda iznosi 30.000,00 kn, a pojedinačni iznos potpore izračunava se tako da se ukupni ostvareni broj bodova pomnoži s utvrđenom vrijednosti boda. Za pojedini programski sadržaj, bez obzira na ukupan broj bodova ne može se dodijeliti potpora u iznosu većem od 50% opravdanih troškova. Navedeni način izračuna visine potpore također sprječava mogućnost dodjele potpore u iznosu višem od 50% opravdanih troškova.

Pojedini korisnik može se prijaviti na više programskih sadržaja, koji se prijavljuju odvojeno.

4.9. Kumulacija: Točkom 3. Odluke predviđeno je da intenzitet potpore ne smije prijeći 50% opravdanih troškova. Kako bi se osiguralo da poduzetnici ne ostvare pravo na potporu u iznosu većem od 50% opravdanih troškova za prijavljeni programski sadržaj, u članku 3. prijedloga Odluke propisano je da pravo na subvenciju ne mogu ostvariti poduzetnici koji se za prijavljene programske sadržaje sufinanciraju po bilo kojoj drugoj osnovi.

5. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 100. sjednici, održanoj 27. veljače 2012., odlučivalo o zahtjevu Grada Zagreba za odobrenje državne potpore sadržane u Odluci. Pri donošenju odluke, Vijeće je uzelo u obzir cjelokupnu dostavljenu dokumentaciju.

Vijeće je u konkretnom slučaju odlučilo da su državne potpore u obliku subvencije sadržane u Odluci sukladne sa ZDP-om.

Vijeće svoju odluku obrazlaže kako slijedi.

S obzirom na to da subvencija iz Odluke sadrži državnu potporu iz članka 3. stavka 1. ZDP-a, kao što to proizlazi iz točke 3. obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 2. i 3. ZDP-a.

Naime, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

S obzirom na to da je u konkretnom slučaju utvrđeno da su na temelju Odluke predviđene subvencije koje predstavljaju državnu potporu iz članka 3. stavka 1. ZDP-a, za poticanje audiovizualne djelatnosti odnosno kulturnog proizvoda, kako je to opisano u točki 4.6. obrazloženja ovog rješenja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke b) ZDP-a, a koje se su namijenjene promicanju kulture i zaštiti baštine.

Da bi postojala mogućnost primjene izuzeća iz članka 4. stavka 3. točke b) ZDP-a, na prethodno navedene potpore iz prijedloga Odluke, opisane u točki 4.6. obrazloženja ovog rješenja, takve potpore moraju biti sukladne s pravilima koja određuju navedene kategorije potpore sadržane u Odluci o potpori za audiovizualne djelatnosti.

Analizom intenziteta i opravdanih troškova potpora za poticanje audiovizualne djelatnosti odnosno kulturnog proizvoda opisanih u točki 4.5. i 4.6. obrazloženja ovog rješenja i sadržanih u člancima 1., 2. i 5. Odluke, Vijeće je utvrdilo da predložene potpore u obliku subvencije koje dodjeljuje Grad Zagreb, mogu po svakom korisniku potpore iznositi najviše do 50% opravdanih troškova proizvodnje programskog sadržaja, uključujući ostale državne potpore i potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini. U tom smislu, navedene potpore sukladne su s pravilima iz Odluke, stoga odlučeno kao u točki I. i II. izreke ovog rješenja.

Nadalje, Vijeće je utvrdilo da je Grad Zagreb u članku 3. Odluke, opisanog u točki 4.7. obrazloženja ovog rješenja, između ostalog naveo da korisnici državne potpore ne mogu biti poduzetnici u teškoćama sukladno točki 9. do 11. Odluke o potporama za sanaciju i restrukturiranje. Naime, sukladno pravilima iz Odluke o potporama za sanaciju i restrukturiranje, poduzetnicima u teškoćama može se odobriti samo državna potpora za restrukturiranje, pod uvjetom da takav poduzetnik izradi dugoročno održiv plan restrukturiranja. Stoga je odlučeno kao u točki III. izreke ovog rješenja.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da je Gradu Zagrebu potrebno naložiti ispunjenje određenih uvjeta i rokova radi provedbe nadzora nad izvršenjem ovog rješenja.

Slijedom navedenog, Grad Zagreb je u obvezi Agenciji dostaviti Izvješće o dodjeli državnih potpora u obliku subvencije koje će se dodjeljivati poduzetnicima nakon usvajanja Odluke, u kojem moraju biti navedeni svi podaci iz kojih je vidljivo da su subvencije dodijeljene sukladno ovom rješenju, odnosno Odluci, a naročito mora biti navedeno ime/naziv korisnika, naziv audiovizualnog djela, iznos opravdanih troškova za njegovu proizvodnju, iznos subvencije i očitovanje da poduzetnik ne pripada u poduzetnike navedene u točki III. izreke ovog rješenja. Stoga je odlučeno kao u točki IV. izreke ovog rješenja.

Vijeće je prilikom donošenja svoje odluke uzelo u obzir i činjenicu da je davatelj državne potpore, u konkretnom slučaju Grad Zagreb, u Odluci i Obrascu prijave dokazao da je dodjela potpore usmjerena na razvoj audiovizualne djelatnosti odnosno kulturnog proizvoda, jer je jedino na taj način moguće odobriti državnu potporu sukladno članku 4. stavku 3. točki b) ZDP-a. Naime, na temelju Odluke, odobravaju se potpore usmjerene k stvaranju audiovizualnog proizvoda, a ne potpore koje potiču razvoj industrijske djelatnosti za koja su predviđena drugačija pravila i koje se odobravaju na temelju članka 4. stavka 3. točke d) ZDP-a, koji propisuje da se sukladnim ZDP-u mogu cijeniti državne potpore namijenjene poticanju određenih gospodarskih djelatnosti ili određenih gospodarskih područja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

S obzirom na to da se pravila iz Odluke o potpori kinematografskoj i ostaloj audiovizualnoj djelatnosti primjenjuju do 31. prosinca 2012., Grad Zagreb je u slučaju donošenja izmjena spomenutih pravila, u obvezi, na odgovarajući način, izvršiti izmijene i dopune Odluke, te je dostaviti Agenciji na odobrenje.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/12-02/001
Urbroj: 580-09-1/43-2012-002
Zagreb, 27. veljače 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 29/2012-734